***Verden i krig*** (originaltittel: *The World at War*) er en britisk dokumentarserie fra 1973 som omhandler andre verdenskrig. Serien er på 26 episoder og regnes av mange som den mest kjente og omfattende dokumentarserie som er lagd om andre verdenskrig. *Verden i krig* ble produsert av Thames Television (i samarbeide med Imperial War Museum) og vist på kanalen fra 1973 til 1974. Den ble skapt og produsert av Jeremy Isaacs, mens den britiske krigshistorikeren Noble Frankland ble brukt som rådgiver. Den kostet rundt 20 millioner kroner å produsere og bestod i stor grad av arkivopptak fra krigen. Arbeidet med serien pågikk fra 1969 til 1973. Fortellerstemmen tilhører Laurence Olivier, mens musikken er ved Carl Davis. Ei bok med samme tittel, skrevet av Mark Arnold-Forster, ble utgitt parallelt med seriens første visning på ITV.

*Verden i krig* ble sendt på NRK i 1975 (6. mai - 28. oktober). De norske kommentatorene på NRKs versjon var ved Carl Frederik Prytz. I 1988 ble den sendt på TV3 og i 1995 på TV 2.

Om dokumentaren
---------------

Bilder fra ulike fronter under Andre verdenskrig
Lord Olivier har fortellerstemmen (bildet er fra 1972)
Dokumentarserien *Verden i krig* skilder andre verdenskrig ved hjelp av autentiske opptak og intervju av personer som opplevde krigen på nært hold. Serien tar for seg perioden fra 1933 til 1946, men legger naturligvis størst vekt på selve krigsårene. Dens hovedfokus ligger på fem av datidens stormakter: Tyskland, USA, Storbritannia, Japan og Russland.

Serien forsøker spesifikt å vise hva som skjedde i politikken, med moralen, samtidig som en skildrer det som skulle vise seg å bli de blodigste kampene i krigshistorien.

Serien ble produsert i 1973, noe som er viktig, da mange nøkkelvitner slik som Albert Speer, Himmlers adjutant, Karl Wolf og Hitlers sekretær fortsatt var i live. Kvaliteten på filmer som lå spredt rundt i verden var relativt bra. Seriens skaper, Jeremy Isaacs, forteller i løpet av innledningen om den nærmest umulige og utfordrende prosessen som forvandlet bortimot 1 million meter filmopptak av tragedier og personlige kamper til en sammenhengende, innsiktsfull og upartisk historiegjennomgang. Størstedelen av serien viser svart/hvit film fra nyhetsaviser, fronten, bak linjene og fra bylivet, men det er også en del fargefilm, da blant annet amerikanerne filmet alt med farger det siste året i krigen. Produksjonen vakte en del oppsikt i forhold til tidligere produksjoner om andre verdenskrig. Dette på grunn av at den ikke bare konsentrerte seg om Europa, men også krigføringen i Asia.

Serien har gått på TV i en rekke land og vært utgitt på både VHS og DVD.

Den ble nominert til BAFTA-priser både i 1974 og 1975.

Referanser
----------

1. 1 2 3 4 5  VG - Fem års mareritt i 26 episoder (06.05.1975 s.37)
2. ↑  Mediagram Multimedia AS - The World At War : Tidenes dokumentar Arkivert 16. januar 2010 hos Wayback Machine.
3. ↑  VG - TV-program tirsdag (06.05.1975)
4. ↑  VG - TV-program (01.09.1988) TV-program torsdag, TV3, kl 22:00, En verden i krig (1)
5. ↑  VG - TV-program torsdag (09.02.1995)] TV2, kl 23:05, Seriestart: Verden i krig (1)
6. 1 2  X6 - The World At War (Jan Ivar Ravn, den 24.08.2006)[*død lenke*]

Eksterne lenker
---------------

* Offisielt nettsted Rediger på Wikidata
* (en) *Verden i krig* på Internet Movie Database Rediger på Wikidata

* (en) *Verden i krig* på The Movie Database – TV Rediger på Wikidata

|  |  |
| --- | --- |
| Oppslagsverk/autoritetsdata | BBC Things
 |

Portal: Andre verdenskrig